Parapleeg-kleuter skater op onnie se rug: ‘Dis die klein dingetjies’Riaan van Straten doen die 60-meter naelloop saam met Angela Motswanemere (Foto: Sulette de Bruin) ŉ Onderwyser van Kathu in die Noord-Kaap word wyd op sosiale media geloof vir sy “ongelooflike daad van naasteliefde”. Riaan van Straaten het ŉ vyfjarige paraplegiese gr. R-leerder verlede week tydens ŉ atletiekbyeenkoms op sy rug getel en ŉ 60-meter naelloop saam met haar voltooi. Agt gr. R-leerders het Vrydag voor die beginstreep op die atletiekveld van die Curro-private skool hulself gereed gemaak vir die 60 m-naelloop – ŉ tasbare opgewondenheid het op die veld oorheers. Die aandag was egter op die jong Angela Motswanemere. Sy wou ook dié wedloop aandurf en Van Straten (32), hoof van sport by die skool, het haar op sy rug getel, die afsitter het die sneller getrek en hulle het gehardloop – so vinnig as wat hulle kon. Van Straten en sy spanmaat het eindelik ŉ sesde plek behaal. “Of dalk selfs sewende of agtste plek, ek het nie eintlik opgemerk nie – ons het te veel pret gehad,” vertel dié onderwyser. Hy het die harte van duisende aangeraak ná foto’s van die wedloop wyd op sosiale media versprei is. Hy verstaan egter nie mense se reaksie hieroor nie, sê hy. “Mense het die storie wyd en syd versprei en ek verstaan nie hoekom nie. Die Bybel sê tog ŉ mens moet help wanneer jy kan, dis hoe elke mens moet wees. Dalk is dit omdat die wêreld so vol lelike goed is dat mense gryp na die positiewe.” Die sportonderwyser meen dit is belangrik dat elkeen geliefd en gelyk voel en dat dit sy werk as onderwyser, en ook as mens, is om dit te verseker in sy alledaagse lewe. “Sy het die heelpad op my rug gelag. Selfs toe ons oor die eindstreep getrap het, was haar gesig borrelend en vol lewe. Dis klein dingetjies wat mens vir iemand anders kan doen. Ek het grootgeword om te glo dat ŉ mens soveel moontlik vir ander moet doen.” Maroela Media het vroeër berig Van Straten se eie dogtertjie, Carli, is op 22 November 2014 met vier verskillende hartdefekte gebore en dokters het gesê sy sal net ŉ paar uur lewe. Vandag leef die klein “woelwater” voluit en hou sy haar ouers soos enige ander peuter lekker besig. Hy meen dat Carli ook sy hart selfs meer versag het teenoor behoeftiges en minderbevoorregtes. “Ek is nog altyd so omdat ek so grootgemaak is. Maar Carli het beslis my hart meer versag. Ek wil graag help, om die waarheid te sê, ek sal iemand uit die pad stamp om ŉ ander persoon te help. Die enigste verskil tussen ŉ nagmerrie en ŉ avontuur is jou ingesteldheid,” sê hy. Hy en sy vrou, Joanie (32), het nog ŉ kind, Benjamin, wat vroeër in Januarie vyf jaar oud geword het. “Ek bly kalm oor alles,” sê Van Straten. Sy bakkie se enjin het ingegee kort nadat drie van die bakkie se wiele in Oktober gesteel is. “Ek weet die Here voorsien. Hy het nog altyd, en Hy sal ook nou.” Vir meer inligting om of by die gesin betrokke te raak besoek iHeartCarli op Facebook.